กรกฎาคมนี้ พบกันที่เทศกาล “กรุงเทพฯ กลางแปลง” ปลุกหนังกลางแปลงให้กลับมามีชีวิต ฟื้นฟูเศรษฐกิจในพื้นที่กรุงเทพฯ
นายชัชชาติ สิทธิพันธุ์ ผู้ว่าราชการกรุงเทพมหานคร พร้อมด้วยนายศานนท์ หวังสร้างบุญ รองผู้ว่าราชการกรุงเทพมหานคร และภาคีเครือข่าย อาทิ สมาคมผู้กำกับภาพยนตร์ไทย สมาคมหนังกลางแปลง หอภาพยนตร์ ชมรมกรุงเทพฯ น่าอยู่กว่าเดิม (Better Bangkok) ฯลฯ แถลงข่าวการจัดงานเทศกาลภาพยนตร์ ภายใต้ชื่อ “กรุงเทพฯ กลางแปลง” ณ ห้องสุทัศน์ ศาลาว่าการกรุงเทพมหานคร (เสาชิงช้า) เขตพระนครผู้ว่าราชการกรุงเทพมหานคร กล่าวว่า ตลอดเดือนกรกฎาคมนี้ กรุงเทพมหานครจะจัดเทศกาล “กรุงเทพฯ กลางแปลง” เพื่อนำรอยยิ้ม นำความสุข นำความหวังกลับมาให้คนกรุงเทพฯ ต่อเนื่องจากเทศกาลดนตรีในสวน โดยจะมีการฉายหนังทั่วพื้นที่กรุงเทพฯ เพื่อรับกับเทศกาล Film Festival ซึ่งจะจัดในสถานที่ รวม 10 สถานที่ ตลอด 4 สุดสัปดาห์ รวมฉายหนังทั้งหมด 25 เรื่อง ที่มีความหลากหลาย ทั้งภาพยนตร์ที่เก่ามาก ตั้งแต่ปี พ.ศ. 2502 จนถึงปัจจุบัน โดยเลือกให้เหมาะสมสอดคล้องกัน ทั้งพื้นที่ถ่ายทำและพื้นที่ที่ฉาย อีกทั้งยังเหมาะกับผู้ชมในละแวกนั้นๆ และเหมาะกับการรับชมเป็นครอบครัว เพื่อฟื้นคืนความคึกคักให้กับเมือง ดึงศักยภาพพื้นที่ออกมาใช้งานโดยการมีส่วนร่วมจากเครือข่ายภาคประชาชนและพร้อมสนับสนุนให้กรุงเทพฯ เป็นสถานที่สำหรับการถ่ายทำภาพยนตร์ต่อไปในอนาคตด้านนายศานนท์ กล่าวเสริมว่า สำหรับ 12 เทศกาลที่กรุงเทพมหานครจะจัดขึ้น เป็นการกระจายเศรษฐกิจ เราอยากให้มีกิจกรรมหลากหลายในหลายพื้นที่และคิดว่าหนังกลางแปลงดีที่สุด เพราะมีความน่าสนใจ ฉายในพื้นที่เปิด สามารถเข้าถึงชุมชนต่างๆ ได้ อีกทั้งยังเป็นการฟื้นฟูอุตสาหกรรมภาพยนตร์ โดยในเดือนกรกฎาคมนี้ เทศกาลกรุงเทพฯ กลางแปลง จะเป็นการนำภาพยนตร์ไทยมาฉายเป็นหลัก และมีภาพยนตร์นานาชาติมาฉายบ้าง ในรูปแบบของหนังกลางแปลง นอกจากนี้ ยังมีกิจกรรมอื่นๆ ที่ร่วมมือกับเครือข่ายภาคประชาชนเพื่อคืนชีวิตชีวาให้กับกรุงเทพฯ ได้แก่ กิจกรรม workshop หัวข้อ Storytelling Workshop โดยทีมผู้กำกับไทย กิจกรรมพูดคุยกับผู้กำกับและนักแสดงก่อนฉายหนัง กิจกรรมแสดงดนตรี โดยกลุ่มนักดนตรีในสวน กิจกรรม Street Show โดยเครือข่ายนักแสดง Street Show เป็นต้นส่วนในเดือนพฤศจิกายน 2565 ทางเนชั่นจะจัดเทศกาล World Film Festival of Bangkok โดยจะเป็นการนำภาพยนตร์นานาชาติมาฉาย ซึ่งจะเป็นกิจกรรมสำคัญที่จะเกิดขึ้นต่อไปกรุงเทพมหานคร ขอเชิญชวนประชาชนมาร่วมซึมซับบรรยากาศ หนังกลางแปลงในเมืองกรุงฯ กระตุ้นให้อาชีพหนังกลางแปลงกลับมามีชีวิต ฟื้นฟูเศรษฐกิจในพื้นที่ต่างๆ ให้กลับมาคึกคัก นำเสน่ห์หนังกลางแปลงมาฉายให้ทุกคนได้รับชมไปพร้อมกัน 7 - 31 กรกฎาคมนี้